Minnie het gesê die verkragting is ook hoekom, toe hy meer as 30 jaar gelede met die ondersoek na die bewerings oor die pedofielnetwerk begin het, hy dit nie net daar kon laat nie.
“Ek het geweet, nadat ek Allen in hegtenis geneem het en hy in die motor die groot name genoem het, dat ek in die moeilikheid gaan kom. Maar ek sou daai kinders in die steek laat en dit kon ek nie doen nie.”
Nog iets wat hy nie vir mense gesê het nie, is dat hy reeds 20 maande gelede sy werk by die universiteit in China opgegee het waar hy Engels gegee het. Hy het onbetaalde verlof geneem om die boek te skryf. Sy hoof kon egter nie langer sy pos oophou nie en moes iemand anders in sy plek aanstel.
“Ek het vir onbetaalde verlof gevra sodat ek aan die boek kon begin werk, want ek kon dit nie doen terwyl ek voltyds werk nie. Ek moes ook terugkom Suid-Afrika toe om verdere navorsing te doen.”
Hy het vertel van sy lewe in China en dat hy minstens twee keer per jaar na Suid-Afrika gekom het om tyd saam met sy jong dogter deur te bring. Sy gesig het gestraal toe hy vertel dat sy ’n kranige hokkiespeler is. Hy het die Woensdag nog een van haar wedstryde bygewoon.
Terwyl hy gesels het, was hy heeltyd op sy selfoon besig waar hy agter in die motor sit. Dis een oproep na die ander. Hy het ook baie boodskappe gestuur. Baie van die boodskappe was aan Chris Steyn, die ondersoekende joernalis wat die boek saam met hom geskryf het, en die boek se uitgewer, Maryna Lamprecht. Hy het egter nie uitgebrei oor wat in die boodskappe gesê is nie.
Hy is ook seker so vier of vyf keer deur mense gekontak wie se name hy in die boek noem. Die mense word aanhoudend deur die media gebel vir kommentaar. Minnie het net gelag en gesê hulle moet sê “geen kommentaar”.